Loftgæði í heiminum eru mjög misjöfn og oft höfum við á Íslandi státað okkur af tæru lofti á sama hátt og tæru vatni . Það kemur þó fyrir að loftgæði á þéttbýlustu stöðum landsins spillist og mælingar á svifryki eða óæskilegum lofttegundum fari yfir viðmiðunarmörk . Á slíkum dögum er fólki sem er viðkvæmt í lungum ráðlagt að halda sig innandyra . Börn og ungmenni eru einnig hvött til að forðast óþarfa útiveru . Að lokum eru það þeir sem telja sig ekki verða fyrir neinum áhrifum af slæmum loftgæðum en eru ekki undanskyldir neikvæðum áhrifum þess að anda þessum ögnum að sér . Loftgæði skipta máli Áhrif loftmengunar eru enn ekki að fullu skilgreind . Ástæða þess er að miklu leiti sú að loftmengun getur samanstaðið af svo ótalmörgum efnum og ögnum að nær ómögulegt er að greina þær allar . Eitt er þó sameiginlegt með allri loftmengun , hvernig sem hún er samsett – hún er ekki jákvæð . Rannsóknin var unnin við Stanford háskóla . Í henni eru 144 ungmenni fengin sem sjálfboðaliðar til að taka þátt í að leysa verkefni , samhliða lífeðlisfræðilegum mælingum , sem eiga að meta andlegt ástand þátttakendanna . Rannsóknin byggðist meðal annars á því að safna upplýsingum um þátttakendur með spurningalista . Þar voru þátttakendur beðnir að svara spurningalista um lífshætti sína . Meðal annars voru þau beðin um að segja hvar þau bjuggu og leggja mat á andlega heilsu sína . Þátttakendur voru beðnir um að leysa þrautir á borð við að kynna sögu fyrir hópnum og leysa flókin reikningsdæmi . Á meðan öllu þessu stóð voru ungmennin tengd við ýmsa nema sem skynja hjartslátt , svitamyndun og aðra lífeðlisfræðilega þætti sem tengjast kvíða . Öll ungmennin sýndu streitumerki við að leysa verkefnin . Það var mælt með auknum hjartslætti og aukinni svitamyndun . Mesta streituaukningin mældist þó hjá þeim ungmennum sem bjuggu nálægt svæðum þar sem mengun er mikil . Þó auðvitað sé eðlilegt að fá aukinn hjartslátt við álag voru viðbrögð þeirra sem bjuggu nálægt mikilli mengun mun meiri en þeirra sem það gerðu ekki . Þegar aðrar breytur voru skoðaðar , svo sem heimilisaðstæður , tekjur foreldranna eða samsetningu fjölskyldunnar sást engin fylgni við aukin streitu viðbragð . Þessar niðurstöður endurspegluðu mat ungmennanna á sjálfan sig . Frekari rannsóknir gætu leitt í ljós hversu mikil áhrif er raunverulega hægt að skýra með loftmengun . Í þessari rannsókn er ekki endilega ljóst hvort það er mengunin sjálf sem veldur aukinni streitu . Hér er einungis sýnt fram á fylgni milli mengunar og streitu , en ekki endilega orsakasamhengi þar á milli . Þrátt fyrir það eru þessar niðurstöður enn einn styrktarbitinn í rannsóknir sem sýna hversu mikil áhrif loftmengun getur haft á lýðheilsu . Rannsóknir sem þessar eru miklu frekar skilaboð til yfirvalda um að búa til kerfi sem dregur úr loftmengun , þar sem mikill ósýnilegur kostnaður getur falist í því að búa við loftmengun og þar af leiðandi minni lífsgæði . Greinin birtist fyrst í prentuðu eintaki og á vefsíðu Stundarinnar .